CELEX: 32018D0416
Language: el
Date: 2018-03-05 00:00:00
Title: Απόφαση (ΕΕ) 2018/416 του Συμβουλίου, της 5ης Μαρτίου 2018, με την οποία εγκρίνεται η έναρξη διαπραγματεύσεων για αναθεωρημένη Συμφωνία της Λισσαβώνας για τις ονομασίες προέλευσης και τις γεωγραφικές ενδείξεις

19.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 75/23
            
         ΑΠΌΦΑΣΗ (ΕΕ) 2018/416 ΤΟΥ ΣΥΜΒΟΥΛΊΟΥ
   της 5ης Μαρτίου 2018
   με την οποία εγκρίνεται η έναρξη διαπραγματεύσεων για αναθεωρημένη Συμφωνία της Λισσαβώνας για τις ονομασίες προέλευσης και τις γεωγραφικές ενδείξεις
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφοι 3 και 4,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η Συμφωνία της Λισσαβώνας για την προστασία των ονομασιών προέλευσης και τη διεθνή καταχώρισή τους του 1958 είναι μια συνθήκη τη διαχείριση της οποίας έχει αναλάβει ο Παγκόσμιος Οργανισμός Διανοητικής Ιδιοκτησίας (ΠΟΔΙ). Είναι ανοικτή στα μέλη της σύμβασης του Παρισιού για την Προστασία της Βιομηχανικής Ιδιοκτησίας. Αριθμεί 28 συμβαλλόμενα μέλη, μεταξύ των οποίων επτά κράτη μέλη της Ένωσης (Βουλγαρία, Τσεχική Δημοκρατία, Γαλλία, Ιταλία, Ουγγαρία, Πορτογαλία και Σλοβακία).
            
         
               (2)
            
            
               Το διεθνές σύστημα της Συμφωνίας της Λισσαβώνας αναθεωρείται επί του παρόντος με σκοπό τη βελτίωσή του, ώστε να προσελκύσει μεγαλύτερο αριθμό μελών και παράλληλα να διαφυλάσσει τις αρχές και τους στόχους της. Με βάση την πρόοδο που επιτεύχθηκε στο πλαίσιο ομάδας εργασίας η οποία εκπόνησε μια βασική πρόταση σχετικά με την αναθεώρηση, τον Οκτώβριο του 2014, διεξήχθη στη Γενεύη Διπλωματική διάσκεψη για την έγκριση αναθεωρημένης Συμφωνίας της Λισσαβώνας για τις ονομασίες προέλευσης και τις γεωγραφικές ενδείξεις («αναθεωρημένη Συμφωνία της Λισσαβώνας») από τις 11 έως τις 21 Μαΐου 2015.
            
         
               (3)
            
            
               Λαμβάνοντας υπόψη τον κεντρικό ρόλο που διαδραματίζει στο διεθνές εμπόριο η προστασία της διανοητικής ιδιοκτησίας, ιδίως δε η προστασία των ονομασιών προέλευσης και των γεωγραφικών ενδείξεων, η αναθεωρημένη Συμφωνία της Λισσαβώνας εγγράφεται στο πλαίσιο της κοινής εμπορικής πολιτικής της Ένωσης. Η αναθεωρημένη Συμφωνία της Λισσαβώνας αφορά ειδικά το διεθνές εμπόριο, υπό την έννοια ότι προορίζεται κυρίως να το προάγει και να το διευκολύνει και έχει άμεσες και ενεστώσες επιπτώσεις σ' αυτό (1). Η κοινή εμπορική πολιτική υπάγεται στην αποκλειστική αρμοδιότητα της Ένωσης σύμφωνα με το άρθρο 3 παράγραφος 1 στοιχείο ε) της Συνθήκης για τη λειτουργία της Ευρωπαϊκής Ένωσης (ΣΛΕΕ). Κατά συνέπεια, η διαπραγμάτευση της αναθεωρημένης Συμφωνίας της Λισσαβώνας υπάγεται στην αποκλειστική αρμοδιότητα της Ένωσης.
            
         
               (4)
            
            
               Σύμφωνα με το άρθρο 207 παράγραφος 3 και το άρθρο 218 παράγραφος 3 της ΣΛΕΕ, η Επιτροπή είναι ο διαπραγματευτής της Ένωσης στον τομέα της αποκλειστικής αρμοδιότητας της Ένωσης (2),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εξουσιοδοτείται η Επιτροπή να αρχίσει διαπραγματεύσεις για αναθεωρημένη Συμφωνία της Λισσαβώνας για τις ονομασίες προέλευσης και τις γεωγραφικές ενδείξεις.
   Οι διαπραγματεύσεις διεξάγονται σε διαβούλευση με την ειδική επιτροπή που αναφέρεται στο άρθρο 207 παράγραφος 3 της ΣΛΕΕ.
   Άρθρο 2
   Η παρούσα απόφαση απευθύνεται στην Επιτροπή.
   
      Βρυξέλλες, 5 Μαρτίου 2018.
      
         
            Για το Συμβούλιο
         
         
            Ο Πρόεδρος
         
         N. DIMOV
      
   
   
      (1)  Απόφαση του Δικαστηρίου της 25ης Οκτωβρίου στην υπόθεση C-389/15, Επιτροπή κατά Συμβουλίου, ECLI:EU:C:2017:798.
   
      (2)  Ομοίως, σκέψη 76.